Guatemala 3. apríla (TASR/HSP/Foto:TASR)
Sexuálne násilie bolo zbraňou, pomocou ktorej sa snažili odzbrojiť komunity
Domorodé guatemalské ženy boli počas 36-ročnej občianskej vojny systematicky skupinovo znásilňované tamojšími vojakmi a členmi militantných skupín. Vyplýva to zo svedectva, ktoré v utorok obete predniesli na súdnom pojednávaní s diktátorom Efraínom Ríosom Monttom, informovala agentúra AP.
Generál Montt čelí obvineniam z genocídy a zo zločinov proti ľudskosti. Spolu s bývalým šéfom tajných služieb je zodpovedný za smrť 1771 mayských Indiánov počas vojenskej diktatúry, ktorú viedol od 23. marca 1982 do 8. augusta 1983. Pred súdom dosiaľ vypovedalo 78 ľudí, proces trvá už ôsmy deň.
Svedkyne vypovedali v domorodom jazyku, pričom súd požiadal médiá, aby zachovali ich anonymitu. Skupina bojujúca za práva žien pod názvom My ženy pred budovu súdu položila kytice a spievala piesne na podporu obetí. "Sexuálne násilie bolo zbraňou, pomocou ktorej sa snažili odzbrojiť tieto komunity," uviedla aktivistka Sandra Moranová. "Dnes sme sem prišli podporiť obete znásilnenia. Vážime si ich statočnosť, s ktorou prelomili ticho okolo sexuálneho násilia, ku ktorému vtedy dochádzalo," dodala.